দু’বছর আগে বিশ্বফুটবলে ভারতকে ‘ঘুমন্ত দৈত্য’ বলেছিলেন তৎকালীন ফিফা প্রেসিডেন্ট সেপ ব্লাটার। তাঁর উত্তরসূরি জিয়ানি ইনফান্তিনো এবার ভারতকে বললেন ‘আবেগপ্রবণ দৈত্য’!
মঙ্গলবার গোয়ায় সর্বভারতীয় ফুটবল ফেডারেশনের কর্তাদের সঙ্গে আলোচনার পর সাংবাদিক বৈঠকে ইনফান্তিনো বলেছেন, ‘‘বিশ্বফুটবলে ভারতকে সব সময়ই ঘুমন্ত দৈত্যের সঙ্গে তুলনা করা হয়। কিন্তু আমি মনে করি, ভারত এখন আবেগপ্রবণ দৈত্য।’’ তার ব্যাখ্যা দিয়ে ফিফা প্রধান বলেছেন, ‘‘ভারতীয় ফুটবলের উন্নতি দেখেই আমার এই ধারণা হয়েছে।’’ ফেডারেশনের ভূমিকার প্রশংসাও করেছেন ইনফান্তিনো। বলেছেন, ‘‘ফুটবল নিয়ে আবেগে ভারত বিশ্বচ্যাম্পিয়ন। সেটা সম্ভব হয়েছে ফেডারেশনের জন্য।’’ সঙ্গে যোগ করছেন, ‘‘জনপ্রিয়তায় ফুটবলকেই ভারতের এক নম্বর করার লক্ষ্যে আমাদের এগোতে হবে।’’